pythainlp/thaigov-v2-corpus-22032023 huggingface dataset:
วันจันทร์ที่ 30 สิงหาคม 2564
สธ.เผยความครอบคลุมของวัคซีน ส่งผลให้กลุ่มเสี่ยงป่วยหนัก-เสียชีวิตลดลง
กระทรวงสาธารณสุข เผยแนวโน้มผู้สูงอายุป่วยโควิดรุนแรงและเสียชีวิตลดลง หลังฉีดวัคซีนได้ครอบคลุมมากขึ้น แสดงถึงประสิทธิผลของวัคซีนในการลดอาการรุนแรงและเสียชีวิต ตั้งเป้าหมายเร่งฉีดกลุ่มเสี่ยง 608 ครบ 2 เข็มให้ได้ 70% ภายในตุลาคมนี้
กระทรวงสาธารณสุข เผยแนวโน้มผู้สูงอายุป่วยโควิดรุนแรงและเสียชีวิตลดลง หลังฉีดวัคซีนได้ครอบคลุมมากขึ้นแสดงถึงประสิทธิผลของวัคซีนในการลดอาการรุนแรงและเสียชีวิต ตั้งเป้าหมายเร่งฉีดกลุ่มเสี่ยง 608 ครบ 2 เข็มให้ได้ 70% ภายในตุลาคมนี้
วันนี้ (30 สิงหาคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุขจ.นนทบุรี นายแพทย์เฉวตสรร นามวาท ผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรคแถลงข่าวประสิทธิผลของวัคซีนโควิด 19 ในการลดป่วยรุนแรงและเสียชีวิต ว่า การฉีดวัคซีนโควิด 19 เมื่อวันที่ 29 สิงหาคม ฉีดได้ 275,188 โดส สะสม 30,954,477 โดส เป็นเข็มแรก 23,018,371 ราย ครอบคลุม 32% ของประชากร และครบ 2 เข็ม 7,350,348 ราย ครอบคลุม 10.2% ของประชากร สำหรับการฉีดวัคซีนในกลุ่มผู้สูงอายุ 60 ปีขึ้นไป ซึ่งเป็นกลุ่มที่มีอาการรุนแรงและเสียชีวิตสูง พบว่า เมื่อฉีดวัคซีนได้ครอบคลุมมากขึ้น แนวโน้มการเสียชีวิตลดลงชัดเจน จากสัปดาห์ที่ 22 ฉีดวัคซีนครอบคลุมร้อยละ 0.8 เมื่อถึงสัปดาห์ที่ 34 ฉีดได้ครอบคลุมร้อยละ 41 อัตราเสียชีวิตที่เคยสูงสุดถึงร้อยละ 18.34 ในสัปดาห์ที่ 25 ลดลงครึ่งหนึ่ง เหลือเพียงร้อยละ 9.27 ในสัปดาห์ที่ 30 และอัตราการป่วยรุนแรง/ ปอดอักเสบลดลงด้วยเช่นกัน
นายแพทย์เฉวตสรรกล่าวต่อว่า สำหรับแผนการจัดหาวัคซีนโควิด 19 ตั้งแต่กันยายน-ธันวาคม 2564จะมีวัคซีนซิโนแวค12 ล้านโดสในเดือนกันยายน-ตุลาคม เพื่อฉีดเป็นเข็ม 1 ในสูตรวัคซีนไขว้ ส่วนแอสตร้าเซนเนก้าจะส่งมอบให้ครบ61 ล้านโดสในปีนี้ โดยกันยายนส่งมอบ 7.3 ล้านโดส และตุลาคม-ธันวาคม เดือนละ 10 ล้านโดสส่วนไฟเซอร์ 30 ล้านโดส จะส่งมอบกันยายน 2 ล้านโดส ตุลาคม 8 ล้านโดส และพฤศจิกายน-ธันวาคมเดือนละ 10 ล้านโดส รวมวัคซีนที่จัดหาได้ในปี 2564 ทั้งสิ้น 124 ล้านโดส เมื่อรวมกับวัคซีนซิโนฟาร์มและโมเดอร์นาทำให้ไทยมีวัคซีน 140 ล้านโดส
ในการกระจายวัคซีนฉีดให้กลุ่มต่าง ๆ จะมีคณะกรรมการผู้เชี่ยวชาญและคณะกรรมการวิชาการให้ความเห็น โดยมีแผนฉีดวัคซีนเข็มแรกในกลุ่มเสี่ยง 608 ให้ได้ 70% ในพื้นที่ 12 จังหวัดภายในเดือนสิงหาคม และทุกจังหวัดในเดือนกันยายน และจะฉีดวัคซีนเข็ม 2 ในกลุ่มเสี่ยง 608 ให้มากกว่า 70% ในเดือนตุลาคม สำหรับประชาชนกลุ่มอื่นๆ จะฉีดเข็มแรกครอบคลุม 50% ทั้งประเทศในเดือนตุลาคม และครอบคลุม 70% ในเดือนพฤศจิกายน ทั้งนี้ ภายในธันวาคมทุกพื้นที่ต้องฉีดวัคซีนครบ 2 เข็มให้ได้ 70% อย่างไรก็ตาม การลดจำนวนผู้ติดเชื้อและผู้เสียชีวิต นอกจากการฉีดวัคซีนให้ครอบคลุมประชากรแล้ว ยังต้องอาศัยความร่วมมือของประชาชนในการปฏิบัติตามมาตรการป้องกันตนเองขั้นสูงสุดตลอดเวลา รวมถึงองค์กรต่าง ๆ ต้องเข้มมาตรการป้องกันภายในองค์กรด้วย
******************************** 30 สิงหาคม 2564
*******************************************************
วันอังคารที่ 5 เมษายน 2565
โฆษกรัฐบาลเผย นายกฯ สั่งเดินหน้าปฏิรูปรถเมล์ ขสมก. เตรียมจ้างเหมาเอกชนบริการรถโดยสาร EV พลิกโฉมระบบขนส่ง พร้อมขยาย ”บัตรคนจน” ให้ใช้ครอบคลุมการเดินทางทุกรูปแบบ
โฆษกรัฐบาลเผย นายกฯ สั่งเดินหน้าปฏิรูปรถเมล์ ขสมก. เตรียมจ้างเหมาเอกชนบริการรถโดยสาร EV พลิกโฉมระบบขนส่ง พร้อมขยาย ”บัตรคนจน” ให้ใช้ครอบคลุมการเดินทางทุกรูปแบบ มุ่งเน้นให้ประชาชนได้รับความสะดวก
วันนี้ (5 เมษายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี ติดความความคืบหน้าโครงการจัดหารถโดยสารพลังงานสะอาด โดยการจ้างเอกชนเหมาให้บริการตามระยะทางขององค์การขนส่งมวลชนกรุงเทพ (ขสมก.) จากกระทรวงคมนาคมรายงานคาดว่าจะสามารถให้บริการประชาชนได้ภายในเดือนสิงหาคม 2565 นี้ สืบเนื่องจากในระหว่างที่ ขสมก. รอการดำเนินการแผนฟื้นฟู ขสมก. ฉบับใหม่ ตามขั้นตอน ขสมก. จึงมีแผนการดำเนินการระยะสั้น ในการจ้างเหมาเอกชนวิ่งให้บริการรถโดยสารพลังงานสะอาดตามระยะทาง โดยมีเป้าหมายหลักในการทดแทนรถเก่าที่มีสภาพทรุดโทรม อีกทั้ง การวิ่งให้บริการรถโดยสารพลังงานสะอาดผ่านย่านใจกลางเมืองที่สำคัญ เพื่อลดมลภาวะฝุ่น PM 2.5 นอกจากนี้ จะวิ่งให้บริการเชื่อมต่อกับการขนส่งรูปแบบอื่น เพื่ออำนวยความสะดวกในการเดินทางของประชาชนอีกด้วย
โฆษกประจำสำนักนายกรัฐมนตรี กล่าวเพิ่มเติมว่า การปฏิรูปรถเมล์ครั้งนี้ รัฐบาลต้องการให้เป็นจุดเปลี่ยนสำคัญที่ ยกระดับมาตรฐานบริการรถโดยสารประจำทาง โดยกรมการขนส่งทางบก (ขบ.) จะมีการประเมินผลการประกอบการด้วยดัชนีชี้วัด (KPI) 12 ข้อ ตามมาตรฐานที่กำหนดไว้ ซึ่งจะทำให้ได้ผู้ประกอบการขนส่งที่มีบริการที่ดีสามารถตอบสนองความต้องการของประชาชน และสนับสนุนให้ประชาชนหันมาใช้บริการรถโดยสารสาธารณะมากขึ้น รวมทั้ง จะมีผู้ประกอบการหน้าใหม่ ที่มีความมั่นคงทางการเงิน สามารถจัดหารถใหม่ อู่จอดที่พักรถ มีระบบการซ่อมบำรุงรักษาที่มีมาตรฐาน และการใช้ระบบ 1 เส้นทาง 1 ผู้ประกอบการ และกรณีที่เอกชนรายใดได้ใบอนุญาตหลายเส้นทางหรือเอกชนอาจจะรวมกลุ่มกันเพื่อปรับระบบการเดินรถ โดยใช้ข้อมูลจากระบบ AI วิเคราะห์การบริการให้สอดคล้องกับจำนวนผู้โดยสารได้ ทั้งนี้ รถใหม่จะต้องมี GPS มีกล้อง CCTV หรือระบบ E-Ticket เก็บข้อมูลผู้โดยสาร ว่ามีผู้โดยสารใช้บริการมากน้อยแค่ไหน ช่วงเวลาไหนผู้โดยสารแน่น ช่วงไหนคนน้อย หรือช่วงไหนรถติด ซึ่งข้อมูลเหล่านี้จะถูกนำมาประมวลผลและวิเคราะห์ด้วยระบบ AI ทำให้สามารถปรับปรุงแก้ไขปัญหาการให้บริการได้อย่างรวดเร็วและถูกต้องแม่นยำ แตกต่างจากเดิมที่ใช้ระบบ Manual
“รัฐบาลมีนโยบายสำคัญ คือ ประชาชนต้องได้รับบริการที่สะดวก เส้นทางมีโครงข่ายเชื่อมต่อกัน ราคาค่าโดยสารถูก เช่น มีตั๋วเหมาราคาเดียวต่อวัน ขึ้นรถได้ไม่จำกัดเที่ยว ไม่จำกัดสาย โดยการปฏิรูปเส้นทางรถเมล์ครั้งนี้จะทำให้รถร้อนที่มีอยู่ในระบบทยอยลดลง ซึ่งเป็นรถที่ประชาชนผู้มีรายได้น้อยเลือกใช้บริการมากกว่ารถปรับอากาศ รัฐบาลต้องการให้ผู้มีรายได้น้อยสามารถใช้บริการระบบขนส่งสาธารณะได้ทุกประเภท เตรียมเสนอให้ขยายบัตรคนจนมาใช้กับรถร่วมเอกชนได้ ซึ่งจะเป็นการดูแลผู้มีรายได้น้อยที่ตรงจุดมากกว่าการที่รัฐจะอุดหนุนงบประมาณ” นายธนกรกล่าว
..............................
วันศุกร์ที่ 3 กันยายน 2564
กระทรวงยุติธรรม ประชุมคณะทำงานจัดทำระบบบริการ และระบบประกันสุขภาพสำหรับผู้ต้องขังที่มีปัญหาสถานะบุคคลและต่างด้าวในเรือนจำ ครั้งที่ ๔/๒๕๖๔ ผ่านระบบการประชุมทางไกล (Video Conference)
กระทรวงยุติธรรม ประชุมคณะทำงานจัดทำระบบบริการและระบบประกันสุขภาพสำหรับผู้ต้องขังที่มีปัญหาสถานะบุคคลและต่างด้าวในเรือนจำ ครั้งที่ ๔/๒๕๖๔ ผ่านระบบการประชุมทางไกล (Video Conference)
ในวันจันทร์ที่ ๓๐ สิงหาคม ๒๕๖๔ เวลา ๑๕.๓๐ น.
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม
เป็นประธานการประชุมคณะทำงานจัดทำระบบบริการและระบบประกันสุขภาพ
สำหรับผู้ต้องขังที่มีปัญหาสถานะบุคคลและต่างด้าวในเรือนจำ ครั้งที่ ๔/๒๕๖๔
ผ่านระบบการประชุมทางไกล (Video Conference)
โดยมี นางจิรภา สินธุนาวา ผู้ตรวจราชการกระทรวงยุติธรรม
นายวีระกิตติ์ หาญปริพรรณ์ รองอธิบดีกรมราชทัณฑ์
พร้อมด้วยผู้แทนจากหน่วยงานที่เกี่ยวข้อง เข้าร่วมประชุม
โดยที่ประชุมรับทราบแนวทางการบริหารจัดการในกลุ่มผู้ต้องขังสิทธิข้าราชการและสิทธิประกันสังคม
นอกจากนี้ที่ประชุมพิจารณาแนวทางการแก้ไขปัญหาในกลุ่มผู้ต้องขังต่างด้าว/ต่างชาติ
รวมทั้ง แนวทางการแก้ไขปัญหาในกลุ่มผู้ต้องขังที่มีปัญหาทางสถานะบุคคล
และแผนในระยะยาว เพื่อเสนอยกร่างเข้าเสนอต่อคณะรัฐมนตรี
วันอังคารที่ 14 กันยายน 2564
“จุรินทร์” ออนทัวร์ภาคใต้! แก้ปัญหาชาวระนอง 3 เรื่อง ประสาน ศบค.จัดวัคซีน ให้ธุรกิจจำเป็น แพปลา เร่งด่วน เพิ่มเกาะพยาม รับนักท่องเที่ยวจาก ภูเก็ตแซนด์บ็อกซ์ สมุยพลัส
​วันที่  12 กันยายน 2564 เวลา 10.30 น.
นายจุรินทร์ ลักษณวิศิษฏ์ หัวหน้าพรรคประชาธิปัตย์ รองนายกรัฐมนตรี และรัฐมนตรีว่าการกระทรวงพาณิชย์
พร้อมด้วยนายดนัยณัฏฐ์ โชคอำนวย คณะทำงานรัฐมนตรีว่าการกระทรวงเกษตรและสหกรณ์
ให้สัมภาษณ์ภายหลังติดตามการปฏิบัติราชการในพื้นที่เขตตรวจราชการสํานักนายกรัฐมนตรี (กลุ่มจังหวัดภาคใต้ฝั่งอันดามัน) หารือร่วมกับ ผู้ประกอบการแพปลาจังหวัดระนอง ณ แพปลากิจไพศาล ตําบล ปากน้ํา อําเภอเมือง จังหวัดระนอง
นายจุรินทร์ กล่าวว่า
ข้อสรุปจากการหารือร่วมกันระหว่างตน ในฐานะประธานเขตตรวจราชการอันดามันที่นายกรัฐมนตรีมอบหมายในฐานะรองนายกรัฐมนตรี ประชุมร่วมกับจังหวัด ภาคเอกชนและหน่วยงานราชการที่เกี่ยวข้องทั้งหมด ได้ข้อสรุปทั้งหมด 3 ประเด็นสำคัญ
เรื่องที่หนึ่ง ปัญหาป่าชายเลน บริเวณนี้เป็นที่ของกรมป่าไม้และได้มีการเปิดโอกาสให้ผู้ประกอบการเอกชนเช่า ทำธุรกิจทำแพปลามาเป็นระยะเวลานาน แต่ช่วงหลังหมดอายุสัญญาจึงมีการเรียกร้องให้สามารถต่ออายุสัญญาได้ เพราะพื้นที่นี้มี 520 ไร่ เป็นพื้นที่เศรษฐกิจสำคัญของระนอง ได้ข้อสรุปร่วมกันว่าจะมีการโอนที่ของกรมป่าไม้ไปให้กรมธนารักษ์ และเมื่อกรมธนารักษ์เป็นเจ้าของพื้นที่ดินแล้วก็จะเปิดให้เอกชนและผู้ประกอบการที่ดำเนินการอยู่เดิม สามารถเช่าต่ออย่างถูกต้องตามกฏหมาย เพื่อให้พื้นที่บริเวณนี้ 520 ไร่ เป็นแหล่งขับเคลื่อนธุรกิจของระนองต่อไปได้ คาดว่าจะดำเนินการได้เสร็จสิ้นไตรมาสที่ 4 ของปี 65
เรื่องที่สอง กรณีวัคซีนจังหวัดระนองมีวัคซีนสำหรับพี่น้องประชาชนชาวระนอง 190,000 คน ฉีดไปแล้ว 68% ประเด็นสำคัญคือผู้ประกอบการและเจ้าของโรงงานที่เป็นภาคการผลิตสำคัญสำหรับเศรษฐกิจระนองเศรษฐกิจภาคใต้ รวมถึงการส่งออก มีความสำคัญต้องใช้แรงงานต่างด้าว ซึ่งตัวเลขแรงงานต่างด้าวถูกกฎหมายในระนองตอนนี้ 40,000 คน ต้องการให้ฉีดวัคซีนทั้งสิ้น จึงมีการคัดกรองเฉพาะภาคธุรกิจและโรงงานที่มีความจำเป็นจริงๆ เช่น ที่ผลิตอาหาร ผลิตสินค้าส่งออก เพื่อไม่ให้กระทบต่อเศรษฐกิจระนองและประเทศและตัวเลขส่งออก จึงคัดออกมาจะมีโรงงาน 7 โรง รวมทั้งแพปลาอีก 250 แห่ง ซึ่งมีความจำเป็นจะต้องใช้แรงงานต่างด้าวถูกกฎหมาย จำนวนประมาณ 6,400 คนรวมกัน
จึงอยากให้ ศบค.ช่วยจัดสรรวัคซีนเร่งด่วนเพื่อให้เศรษฐกิจในส่วนนี้ขับเคลื่อนต่อไปได้ ตนก็รับเรื่องในฐานะประธานเขตตรวจไปประสานกับ ศบค.และกระทรวงแรงงานต่อไป
เรื่องที่สาม เอกชนภาคการท่องเที่ยวเสนอว่าอยากให้เกาะพยาม จังหวัดระนอง เป็นจุดเชื่อมต่อของภูเก็ตแซนด์บ็อกซ์ และสมุยพลัส คือ เมื่อนักท่องเที่ยวเดินทางมาที่ภูเก็ต 7 วันแล้วนอกจากจะไปเที่ยวที่พังงา กระบี่ ก็ขอให้มาเกาะพยามได้ด้วย หรือนักท่องเที่ยวที่ไปลงที่สมุย ตามสมุยพลัส เมื่อครบตามกำหนดเวลาที่สามารถไปต่อได้ ขอให้ไปที่เกาะพยามได้ ซึ่งตนคิดว่าเป็นแนวความคิดที่ดีและรัฐบาลก็เปิดการส่งเสริมภาพรวมตามจุดต่างๆที่มีความพร้อม
สำคัญก็คือประชากรจะต้องฉีดวัคซีนให้ครบ 70% ซึ่งก็ไม่มากหลักพัน เพราะฉะนั้นตนจะเสนอ ศบค. ให้ต่อไป
วันอังคารที่ 12 เมษายน 2565
ดีอีเอสเตือนอย่าหลงเชื่อข่าวปลอม กดตกลงข้อความในไลน์จะโดนแฮกข้อมูลทันที
ดีอีเอสเตือนอย่าหลงเชื่อข่าวปลอม กดตกลงข้อความในไลน์จะโดนแฮกข้อมูลทันที
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมืองกล่าวว่า
ตามที่มีการเผยแพร่ข้อมูลในสื่อสังคมออนไลน์ต่างๆเกี่ยวกับประเด็นเรื่องกดตกลงข้อความในไลน์จะโดนแฮกข้อมูลทันทีทางศูนย์ต่อต้านข่าวปลอมได้ดำเนินการตรวจสอบข้อเท็จจริงโดยสำนักงานคณะกรรมการการรักษาความมั่นคงปลอดภัยไซเบอร์แห่งชาติกระทรวงดิจิทัลเพื่อเศรษฐกิจและสังคมพบว่าประเด็นดังกล่าวนั้นเป็นข้อมูลเท็จ
จากกรณีที่มีการโพสต์เฟซบุ๊กโดยระบุว่าเจอแบบนี้ให้ออกจากหน้าจอนี้หรือปิดโทรศัพท์เลยแล้วค่อยเปิดใหม่อย่ากดตกลงเพราะจะโดนแฮกทันทีทางสำนักงานคณะกรรมการการรักษาความมั่นคงปลอดภัยไซเบอร์แห่งชาติกระทรวงดิจิทัลเพื่อเศรษฐกิจและสังคมได้ตรวจสอบข้อมูลกับทางLine Thailand-Officialแล้วพบว่าปัญหาข้อความแชทหรือเพื่อนหายไปเป็นปัญหาที่เกิดจากไลน์สำหรับระบบiOSซึ่งเมื่ออัปเดตระบบปฏิบัติการหรือแอปพลิเคชันในกรณีที่พบข้อความแจ้งเตือนกรุณาเลือกที่“ตกลง”ทั้งนี้การดำเนินการกู้คืนรายการเพื่อนและประวัติการแชทข้อความแชทบางส่วนอาจไม่สามารถกู้กลับคืนมาได้และประวัติการแชทที่ท่านกู้คืนไม่สำเร็จหรือทีมงานก็ไม่สามารถกู้กลับมาได้เช่นกันขอแนะนำให้สำรองข้อมูลประวัติการแชทอย่างสม่ำเสมอ
ดังนั้นขอให้ประชาชนอย่าหลงเชื่อและขอความร่วมมือไม่ส่งหรือแชร์ข้อมูลดังกล่าวต่อในช่องทางสื่อสังคมออนไลน์ต่างๆทั้งนี้เพื่อให้ประชาชนได้รับข้อมูลข่าวสารเกี่ยวกับสำนักงานคณะกรรมการการรักษาความมั่นคงปลอดภัยไซเบอร์แห่งชาติกระทรวงดิจิทัลเพื่อเศรษฐกิจและสังคมสามารถสอบถามโทร02-141-6747
**************
วันอังคารที่ 22 กุมภาพันธ์ 2565
รัฐบาลเปิดระบบแจ้งเหตุความไม่ปลอดภัยในสถานศึกษา
วันอังคารที่ 22 กุมภาพันธ์ 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลห่วงใยความปลอดภัยของนักเรียนในสถานศึกษา จึงจัดทำโครงการ SAFE สถานศึกษาปลอดภัย โดยเป็นการเปิดระบบแจ้งเหตุความไม่ปลอดภัยในสถานศึกษา MOE SAFETY CENTER เพื่อรับแจ้งเหตุอันตรายที่เกิดจากการใช้ความรุนแรง อุบัติเหตุ การถูกละเมิดสิทธิ์ และผลกระทบต่อสุขภาพกายและจิตใจ ผ่านทาง 4 ช่องทาง คือ แอปพลิเคชัน เว็บไซต์ ไลน์แอด MOE Safety Center และทางโทรศัพท์ 0-2126-6565 พร้อมทั้งพัฒนาบุคลากรในสถานศึกษาให้มีความรู้ความเข้าใจในการใช้งานระบบรับแจ้งเหตุ มีความรู้และทักษะในการสื่อสารกับเด็กวัยเรียน เพื่อให้เกิดการแก้ปัญหาอย่างรวดเร็วถึงต้นตอของปัญหา ลดความเสี่ยงและความรุนแรง มีการติดตามความคืบหน้า มีความโปร่งใสและเป็นธรรม
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 15 มีนาคม 2565
นายกฯ ยินดีที่ “Soft Power” ไทยเป็นที่นิยมอย่างต่อเนื่อง เพิ่มมูลค่าทางเศรษฐกิจ ทีมไทยแลนด์ร่วมงานตลาดภาพยนตร์และโทรทัศน์นานาชาติฮ่องกง ประจำปี 2565
นายกฯ ยินดีที่ “Soft Power” ไทยเป็นที่นิยมอย่างต่อเนื่อง เพิ่มมูลค่าทางเศรษฐกิจ ทีมไทยแลนด์ร่วมงานตลาดภาพยนตร์และโทรทัศน์นานาชาติฮ่องกง ประจำปี 2565
วันที่ 15 มีนาคม 2565 นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีต่อกระแสความนิยมวัฒนธรรมไทยในต่างประเทศที่โดดเด่นมากขึ้นแม้อยู่ในช่วงสถานการณ์โควิด-19 ทั้งจากรายการโทรทัศน์ งานดนตรี เทศกาลอาหาร นิทรรศการแสดงสินค้าและบริการ รวมถึงสื่อออนไลน์ต่าง ๆ อาทิ ภาพยนตร์ ละคร ซีรี่ส์ เพลง และโฆษณา ซึ่งได้รับความสนใจและผลตอบรับจากผู้ชมชาวต่างชาติอย่างล้นหลามโดยเฉพาะในภูมิภาคเอเชียซึ่งเป็นตลาดส่งออกความบันเทิงหลักของไทย ทำให้อุตสาหกรรมภาพยนตร์และวีดิทัศน์เป็นหนึ่งในหมุดหมายสำคัญที่รัฐบาลเร่งผลักดันเป็นสินค้าหลักในการส่งออกสู่ตลาดสากล
โฆษกประจำสำนักนายกรัฐมนตรีกล่าวว่า จากวิสัยทัศน์ของนายกฯ ที่สนับสนุนการใช้ “Soft Power” นำเสนออัตลักษณ์ไทยสู่สายตาชาวโลก ผสมผสานนโยบายพัฒนาขีดความสามารถด้านการแข่งขันและแนวคิดเศรษฐกิจใหม่ BCG (Bio-Circular-Green) เป็นโจทย์ให้กระทรวงวัฒนธรรมสานต่อแนวทางเพื่อพัฒนาความยั่งยืนทางเศรษฐกิจ โดยได้จัดงานแสดงและจำหน่ายผลิตภัณฑ์วัฒนธรรมชุมชนไทย ‘CCPOT (Community Cultural Product of Thailand) GRAND EXPOSITION’ ขึ้นระหว่างวันที่ 16-20 กุมภาพันธ์ 2565 ที่ผ่านมา ณ ศูนย์การค้าสยามพารากอน ซึ่งประสบความสำเร็จในการขยายตลาดผลิตภัณฑ์ทางวัฒนธรรมไทยทั้งในและต่างประเทศ สร้างมูลค่าทางเศรษฐกิจแล้วกว่า 600 ล้านบาท
ในการนี้ รัฐบาลได้ขยายผล ต่อยอดศักยภาพสื่อบันเทิงฝีมือคนไทยสู่ตลาดนานาชาติ โดยทีมประเทศไทยจะเข้าร่วมงานตลาดภาพยนตร์และโทรทัศน์นานาชาติฮ่องกง ประจำปี 2565 (Hong Kong International Film & TV Market (FILMART) 2022) ภายใต้ชื่อ "Content Thailand" ณ เขตบริหารพิเศษฮ่องกงแห่งสาธารณรัฐประชาชนจีน ระหว่างวันที่ 14 - 17 มีนาคม 2565 ถือเป็นตลาดซื้อขายภาพยนตร์และสื่อขนาดใหญ่ในภูมิภาคเอเชีย เป็นโอกาสสร้างความเชื่อมั่นให้ผู้ประกอบการในตลาดสื่อและภาพยนตร์ไทยจากสถานการณ์โควิด-19 ซึ่งในงานนี้ รัฐบาลไทยมุ่งหวังขยายเครือข่ายทางธุรกิจแก่ผู้ประกอบการให้มีคู่ค้าหรือผู้ร่วมทุนผลิตเนื้อหารายใหม่ ๆ รวมถึงสร้างโอกาส สร้างรายได้ ในอุตสาหกรรมภาพยนตร์ดิจิทัลคอนเทนต์ไทย
“นายกรัฐมนตรีชื่นชมการบูรณาการนโยบายเศรษฐกิจใหม่เข้ากับแผนงานด้านวัฒนธรรมได้อย่างเป็นรูปธรรม นอกจากเป็นการดำเนินงานตามเป้าหมายด้านการขับเคลื่อนยุทธศาสตร์การส่งเสริมอุตสาหกรรมภาพยนตร์และวีดิทัศน์ไทยให้มีการพัฒนาอย่างสร้างสรรค์แล้ว ยังถือเป็นก้าวสำคัญของการสร้างมูลค่าเพิ่มต่อเศรษฐกิจฐานราก พลิกฟื้นชุมชน รวมถึงเป็นโอกาสสำคัญเพื่อเสริมศักยภาพคนไทยเตรียมพร้อมสู่การส่งออกวัฒนธรรมในอนาคต และในโอกาสนี้ นายกรัฐมนตรีให้กำลังใจทุกหน่วยงานที่เกี่ยวข้อง ซึ่งได้ทุ่มเทนำเสนอวัฒนธรรมและค่านิยมอันดีงาม มีเอกลักษณ์ของไทย เพื่อประโยชน์คนไทย และเพื่อเศรษฐกิจไทย ในประชาคมโลกต่อไป” นายธนกรฯ กล่าว
วันพุธที่ 6 ตุลาคม 2564
ปลัด วธ. เยี่ยมชมและให้กำลังใจผู้ประกอบการลูกชิ้นยืนกิน จังหวัดบุรีรัมย์
เยี่ยมชมและให้กำลังใจผู้ประกอบการลูกชิ้นยืนกิน จังหวัดบุรีรัมย์
วันที่ ๖ ตุลาคม ๒๕๖๔ เวลา ๑๑.๓๐ น. นางยุพา ทวีวัฒนะกิจบวร ปลัดกระทรวงวัฒนธรรม เยี่ยมชมและให้กำลังใจผู้ประกอบการลูกชิ้นยืนกิน จังหวัดบุรีรัมย์ โดยมี นายอังกูร ศีลาเทวากูล รองผู้ว่าราชการจังหวัดบุรีรัมย์ นางโชติกา อัครกิจโสภากุล ผู้ช่วยปลัดกระทรวงวัฒนธรรม นายพัฐศิษฏ์ ธนชวาลย์ ผู้อำนวยการกองตรวจราชการ คณะที่ปรึกษากระทรวงวัฒนธรรม ผู้บริหารกระทรวงวัฒนธรรม วัฒนธรรมจังหวัด ผู้นำชุมชน และผู้ประกอบการ เข้าร่วม ณ สถานีรถไฟบุรีรัมย์ จังหวัดบุรีรัมย์
วันจันทร์ที่ 15 พฤศจิกายน 2564
นายกรัฐมนตรี ลงพื้นที่ติดตามโครงการพัฒนาท่าอากาศยานกระบี่
...
พลเอกประยุทธ์ จันทร์โอชา นายกรัฐมนตรีลงพื้นที่ตรวจเยี่ยมการดำเนินงานโครงการพัฒนาท่าอากาศยานกระบี่ โดยมีนายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข นายพุฒิพงศ์ ศิริมาตย์ ผู้ว่าราชการจังหวัดกระบี่ นายปริญญา แสงสุวรรณ อธิบดีกรมท่าอากาศยานนายวิทวัส ภักดีสันติสกุล รองอธิบดีกรมท่าอากาศยาน นายอาทิตย์ วินิจสร ผู้อำนวยการกองและบำรุงรักษา นายอรรถพร เนื่องอุดม ผู้อำนวยการท่าอากาศยานกระบี่หัวหน้าหน่วยงานภาครัฐและเอกชนในพื้นที่ จังหวัดกระบี่ และเจ้าหน้าที่ให้การต้อนรับ ณ ท่าอากาศยานกระบี่ เมื่อวันที่ 15 พฤศจิกายน 2564
โดยการลงพื้นที่ครั้งนี้ เป็นการตรวจราชการเพื่อติดตามความคืบหน้าการดำเนินโครงการตามแผนพัฒนาท่าอากาศยานกระบี่ ในการกำกับดูแลของ บริษัท ท่าอากาศยานไทย จำกัด (มหาชน) กระทรวงคมนาคม เพื่อเพิ่มศักยภาพอาคารที่พักผู้โดยสาร ทางขับขนาน และลานจอดเครื่องบิน สำหรับรองรับเที่ยวบินและผู้โดยสาร เพิ่มความสะดวกในการเชื่อมต่อเส้นทางการท่องเที่ยวฝั่งอันดามัน สร้างรายได้ให้ภาคธุรกิจท่องเที่ยวและบริการ รวมถึงเสริมสร้างเศรษฐกิจฐานรากของชุมชนในพื้นที่อย่างมั่นคง
ในการนี้ นายกรัฐมนตรี ได้รับฟังรับฟังบรรยายสรุปจากอธิบดีกรมท่าอากาศยาน โดยมีโครงการตามแผนพัฒนาดังนี้
1. ก่อสร้างลานจอดเครื่องบินพร้อมระบบไฟฟ้าสนามบิน ขนาดความกว้าง 135 เมตร ยาว 960 เมตร งบประมาณ 863 ล้านบาท ดำเนินการแล้วเสร็จเมื่อมกราคม 2564
2. ก่อสร้างทางขับขนาน พร้อมระบบไฟฟ้าสนามบิน ขนาดความกว้าง 44 เมตร ยาว 1,840 เมตร วงเงินงบประมาณ 941.90 ล้านบาท คาดว่าจะแล้วเสร็จในเดือนเมษายน 2566 ปัจจุบันมีความคืบหน้าในการก่อสร้าง 14.412 %
3. ก่อสร้างอาคารที่พักผู้โดยสารหลังใหม่ (หลังที่ 3) ปรับปรุงอาคารที่พักผู้โดยสาร หลังที่ 1,2 พร้อมอาคารจอดรถยนต์ พื้นที่โดยรวม 66,000 ตารางเมตร สามารถรองรับผู้โดยสารได้จากเดิม 1,500 คน/ชั่วโมง หรือ 4 ล้านคน/ปี เป็น 3,000 คน/ชั่วโมง หรือ 8 ล้านคนต่อปี และสามารถรองรับรถยนต์ได้จากเดิม 464 คัน เป็น 2,664 คัน วงเงินงบประมาณ 2,923.40 ล้านบาท คาดว่าจะแล้วเสร็จในเดือนสิงหาคม 2565 ปัจจุบันมีความคืบหน้าในการก่อสร้าง 66.17 %
4. เวนคืนที่ดินประมาณ 100 ไร่ เพื่อติดตั้งระบบไฟนำร่องและลดผลกระทบด้านเสียง คาดว่าจะดำเนินการได้ใน ปี 2566-2567 วงเงินงบประมาณ 350 ล้านบาท
5. ติดตั้งไฟนำร่อง Approach Light CAT I คาดว่าจะดำเนินการได้ใน ปี 2568 วงเงินงบประมาณ 100 ล้านบาท
พร้อมกันนี้ นายกรัฐมนตรี ได้กล่าวทักทายเจ้าหน้าที่และผู้ประชาชนในพื้นที่ ที่มาให้การต้อนรับด้วยบรรยากาศอบอุ่น และเดินต่อเพื่อปฏิบัติภารกิจและเข้าร่วมการประชุมคณะรัฐมนตรีสัญจร ครั้งที่ 1/2564 และประชุมการพัฒนาเศรษฐกิจและสังคมกลุ่มจังหวัดภาคใต้ฝั่งอันดามัน ณ จังหวัดกระบี่ ระหว่างวันที่ 15 - 16 พฤศจิกายน นี้
วันพุธที่ 18 สิงหาคม 2564
สธ. แนะใช้มาตรการป้องกันตนเองกับทุกคนตลอดเวลา ลดป่วยโควิด
กระทรวงสาธารณสุข แจงผู้เสียชีวิตจากโควิดสูงสุด 312 ราย จำนวนหนึ่งมาจากผู้เสียชีวิตนอกโรงพยาบาลที่รอผลชันสูตร แนะทุกคนใช้มาตรการป้องกันตนเองตลอดเวลาหรือแบบครอบจักรวาล ให้คิดว่าตนเองและคนรอบตัวติดเชื้อและแพร่เชื้อได้
กระทรวงสาธารณสุข แจงผู้เสียชีวิตจากโควิดสูงสุด 312 ราย จำนวนหนึ่งมาจากผู้เสียชีวิตนอกโรงพยาบาลที่รอผลชันสูตร แนะทุกคนใช้มาตรการป้องกันตนเองตลอดเวลาหรือแบบครอบจักรวาล ให้คิดว่าตนเองและคนรอบตัวติดเชื้อและแพร่เชื้อได้ พร้อมขอให้สถานประกอบการทุกแห่งใช้มาตรการBubble and Seal ป้องกันแพร่เชื้อ และสุ่มตรวจโควิดด้วย ATK ตามเกณฑ์จำนวนพนักงานที่กำหนด
วันนี้ (18 สิงหาคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์เฉวตสรร นามวาท ผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค แถลงว่า วันนี้ประเทศไทยมีผู้หายป่วยจากโควิด 19 จำนวน 22,682 ราย มากกว่าจำนวนผู้ติดเชื้อใหม่ 20,515 ราย ส่วนผู้เสียชีวิตวันนี้ที่สูงถึง 312 รายนั้น ส่วนหนึ่งประมาณ 100 ราย เป็นผู้เสียชีวิตที่รายงานย้อนหลังตั้งแต่เดือนเมษายน-สิงหาคม เนื่องจากไม่ได้เข้ารับการรักษาโรงพยาบาล หรือเสียชีวิตไม่ทราบสาเหตุ อยู่ในกระบวนการชันสูตร ทำให้ไม่ได้รายงานพบการติดเชื้อและเสียชีวิตเข้าระบบ ทั้งนี้ ผู้เสียชีวิตส่วนใหญ่อายุมากกว่า 60 ปี มีโรคเรื้อรัง ยังไม่ได้รับวัคซีน และได้รับวัคซีนไม่ครบ ซึ่งวัคซีนทั้งmRNA ไวรัลเวคเตอร์ หรือเชื้อตาย แม้ไม่สามารถป้องกันการติดเชื้อ 100% แต่ช่วยลดป่วยหนักและลดการเสียชีวิตได้ จึงต้องเร่งฉีดวัคซีนในกลุ่มนี้
นายแพทย์เฉวตสรรกล่าวต่อว่า เรื่องสำคัญที่ต้องย้ำ คือ การป้องกันติดเชื้อโควิดตลอดเวลาหรือแบบครอบจักรวาล (Universal Prevention) ทั้งบุคลากรทางการแพทย์ เจ้าหน้าที่ ประชาชนทั่วไป ขอให้คิดเสมอว่าคนรอบตัวและตัวเราอาจมีเชื้อแฝงอยู่ จึงต้องป้องกันตนเองอย่างเข้มงวดกับทุกคน ทั้งการใส่หน้ากาก อยู่ห่าง 1-2 เมตร ล้างมือ ออกจากบ้านเท่าที่จำเป็น เพื่อลดโอกาสการติดเชื้อและแพร่เชื้อได้ทุกสายพันธุ์
สำหรับการควบคุมโรคในสถานประกอบการกำลังสรุปแนวทางเผยแพร่ ที่จะใช้การสุ่มตรวจหาเชื้อด้วยชุดตรวจATK ตัวอย่างแนวปฏิบัติ เช่น โรงงานที่มีพนักงานน้อยกว่า 100 คน ให้สุ่มตรวจ 50 คน, พนักงาน 100-150 คน สุ่มตรวจ 75 คน และหากมีพนักงานมากกว่า 1,000 คน ให้สุ่มตรวจ 150 คนในทุก 1,000 คน ร่วมกับการทำมาตรการ Bubble and Seal ตั้งแต่ยังไม่พบผู้ติดเชื้อ โดยเฉพาะในพื้นที่เสี่ยง โดยเข้มการใส่หน้ากาก อยู่ห่าง ล้างมือ คนที่ร่างกายแข็งแรงใช้วิธีเฝ้าระวังอาการ ส่วนคนที่เริ่มมีอาการต้องแยกไปดูแลรักษา โดยจัดสถานที่แยกกักในสถานประกอบการ คล้ายโรงพยาบาลสนาม นอกจากนี้ หากในสถานประกอบการมีกลุ่มเสี่ยงที่เป็นผู้สูงอายุ ผู้มีโรคประจำตัว และหญิงตั้งครรภ์ ควรได้รับการตรวจหาเชื้อทุกราย ทั้งนี้ โรงงานต่างๆ สามารถปรึกษาเรื่องการสุ่มตรวจ และการทำ Bubble and Seal ได้ที่สำนักงานสาธารณสุขจังหวัดในพื้นที่ โดยเฉพาะโรงงานขนาดเล็กที่อาจไม่มีความพร้อมด้านสถานที่ เพื่อให้ประกอบกิจการต่อไปได้ พนักงานทำงานด้วยความปลอดภัย เพราะหากปิดกิจการอาจมีการเดินทางกลับบ้านหรือไปหางานทำที่อื่น และแพร่เชื้อสู่คนอื่นต่อไป
************************** 18 สิงหาคม 2564
วันศุกร์ที่ 3 ธันวาคม 2564
สธ.เผยมีเตียงดูแลโควิดเพียงพอ กำชับ 7 จังหวัดอัตราครองเตียงสูงให้เตรียมเตียงเพิ่มขึ้น
กระทรวงสาธารณสุข เผย ขณะนี้มีเตียงดูแลผู้ป่วยโควิดเกือบ 2 แสนเตียง ใช้ประมาณ 28% ยังมีเตียงว่างเพียงพอรองรับ และหากมีการระบาด พร้อมเปิดโรงพยาบาลสนาม Community Isolation และฮอสปิเทลรองรับ
กระทรวงสาธารณสุข เผย ขณะนี้มีเตียงดูแลผู้ป่วยโควิดเกือบ 2 แสนเตียง ใช้ประมาณ 28% ยังมีเตียงว่างเพียงพอรองรับ และหากมีการระบาด พร้อมเปิดโรงพยาบาลสนามCommunity Isolation และฮอสปิเทลรองรับ ย้ำ 7 จังหวัดที่การติดเชื้อรายวันสูง ใช้เตียงสีเหลืองและสีแดงมากกว่า 70% ให้เตรียมเตียงรองรับเพิ่มขึ้น
วันนี้ (3 ธันวาคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์ณัฐพงศ์ วงศ์วิวัฒน์ รองอธิบดีกรมการแพทย์ แถลงข่าวการบริหารจัดการเตียงผู้ป่วยโควิด 19 ว่า ขณะนี้มีเตียงรองรับผู้ป่วยโควิด 19 จำนวน 194,883 เตียง อัตราครองเตียง 28.8% เฉพาะเตียงสีแดงสำหรับผู้ป่วยหนัก 5,708 เตียง ครองเตียง 45.2% และเตียงสีเหลือง 73,427 เตียง ครองเตียง 44.5% ภาพรวมถือว่ายังมีเพียงพอ ส่วนพื้นที่ต่างจังหวัดไม่รวม กทม. มีโรงพยาบาล 388 แห่ง 63,348 เตียง ครองเตียง 9.8%,ศูนย์พักคอย (Community Isolation : CI) 134 แห่ง 18,168 เตียง ครองเตียง 21.2% และฮอสปิเทลอีก39,027 เตียง ครองเตียง 19.5% แม้บางจังหวัดผู้ป่วยจะลดลง แต่ยังเตรียมพร้อมที่จะเปิด ภายใน 24 - 72 ชั่วโมง
อย่างไรก็ตาม บางจังหวัดอาจมีการครองเตียงสูง โดยเฉพาะจังหวัดที่มีผู้ติดเชื้อมากกว่า 100 รายต่อวันหากเกิดการระบาด จำเป็นต้องใช้เตียงสีเหลืองหรือเตียงสีแดง และเตียงอาจไม่เพียงพอ โดยจังหวัดที่มีการครองเตียงเกิน 70% มี 7 จังหวัด ได้แก่ ขอนแก่น นครศรีธรรมราช พัทลุง กระบี่ สตูล สิงห์บุรี และ สุราษฎร์ธานี ได้ย้ำให้เตรียมเตียงเผื่อไว้ เนื่องจากมีการเปิดประเทศ มีการเดินทางมากขึ้น หรืออาจจะมีการระบาดจากสายพันธุ์โอไมครอน เพื่อไม่ให้มีปัญหาต้องส่งตัวผู้ป่วยข้ามจังหวัด
สำหรับ กทม.มีผู้ป่วย 600-700 รายต่อวัน จำนวนเตียง 3.5 หมื่นเตียง ส่วนใหญ่อยู่ในภาคเอกชน อัตราครองเตียง 23% และเป็นผู้ป่วยที่อาการไม่มาก ส่วนเตียงสีเหลืองและสีแดงจะอยู่ในภาครัฐ ภาพรวมถือว่าเพียงพอและสามารถขยายเพิ่มได้ ส่วนเตียงสีเขียวสำหรับผู้ป่วยไม่มีอาการ หรืออาการเล็กน้อย สามารถเพิ่มได้ไม่จำกัดจากระบบการดูแลที่บ้าน (Home Isolation : HI) ซึ่งหากประชาชนไปตรวจเชื้อที่โรงพยาบาลแล้วพบผลบวกจะเข้าระบบ HI ได้รับอุปกรณ์ดูแลทั้งยา เครื่องวัดออกซิเจน วัดอุณหภูมิ และถุงยังชีพ เป็นเวลา 10-14 วัน หากอาการมากขึ้นจะส่งต่อเข้าโรงพยาบาล ส่วนกรณีได้รับการตรวจเชิงรุกหรือตรวจด้วยตนเองแล้วพบผลบวกให้โทรสายด่วน 1330 หรือโรงพยาบาลใกล้บ้าน เพื่อรับคำแนะนำการบริการที่เหมาะสม
*********************************** 3 ธันวาคม 2564
วันจันทร์ที่ 30 พฤษภาคม 2565
​“นายก” ปลื้ม แรงงานไทยเนื้อหอม เป็นที่ต้องการของนายจ้างอิสราเอล
วันที่ 30 พฤษภาคม 2565 นายสุชาติ ชมกลิ่น รัฐมนตรีว่าการกระทรวงแรงงาน มอบหมายนายบุญชอบ สุทธมนัสวงษ์ ปลัดกระทรวงแรงงาน ให้กำลังใจแรงงานไทย จำนวน 213 คน ก่อนเดินทางไปทำงานภาคเกษตรในรัฐอิสราเอล ภายใต้โครงการความร่วมมือไทย - อิสราเอลเพื่อการจัดหางาน
(Thailand-Israel Cooperation on the Placement of Workers: TIC) โดยมีนายวรรณรัตน์ ศรีสุขใส รองปลัดกระทรวงแรงงาน นายไพโรจน์ โชติกเสถียร อธิบดีกรมการจัดหางาน นางสาวบุณยวีร์ ไขว้พันธุ์ นายสันติ นันตสุวรรณ รองอธิบดีกรมการจัดหางาน และผู้บริหารระดับสูงกระทรวงแรงงาน เข้าร่วมในครั้งนี้ ณ ห้องอบรมคนหางานก่อนเดินทางไปทำงานต่างประเทศ ชั้น 11 อาคารสำนักงานประกันสังคมกรุงเทพมหานครพื้นที่ 3 โดยนายบุญชอบ เปิดเผยว่า นายสุชาติ ชมกลิ่น รัฐมนตรีว่าการกระทรวงแรงงาน ให้ความสำคัญกับแรงงานไทยที่เดินทางไปทำงานต่างประเทศอย่างยิ่ง เพราะถือเป็นฮีโร่ท่ามกลางวิกฤติการแพร่ระบาดของโรคโควิด – 19 ที่นำรายได้จากต่างประเทศ เข้ามาในระบบเศรษฐกิจประเทศไทย ภาพรวมการจัดส่งแรงงาน ในปี 2565 สามารถส่งรายได้กลับประเทศมากถึง 82,506 ล้านบาท ซึ่งการจัดส่งแรงงานไทยไปทำงานในรัฐอิสราเอล ถือเป็นอีกประเทศที่พลเอก ประยุทธ์ จันทร์โอชา นายกรัฐมนตรี และพลเอก ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน ไม่มีความกังวล และรู้สึกยินดีที่แรงงานไทยทำงานได้ดี มีทักษะ และความรับผิดชอบ เป็นที่ต้องการของนายจ้างในรัฐอิสราเอลจนมีความต้องจ้างงานเพิ่มขึ้นแม้ในช่วงสถานการณ์การแพร่ระบาดของโรคโควิด -19
“ขอให้พี่น้องแรงงานมีความขยัน ทำงานด้วยความตั้งใจ อย่ายุ่งเกี่ยวกับยาเสพติด และการพนัน ให้ปฏิบัติตามสัญญาจ้างและกฎหมายของอิสราเอลอย่างเคร่งครัด ประหยัดเก็บออม คิดถึงอนาคตของตนเองและครอบครัว รวมทั้งคำนึงถึงชื่อเสียงของประเทศชาติ เมื่อเดินทางกลับมาจะสามารถนำรายได้ ความรู้และประสบการณ์กลับมาเป็นทุนให้ตนเอง หากโดนนายจ้างเอาเปรียบ หรือต้องการรับความช่วยเหลือ มีฝ่ายแรงงาน ประจำสถานเอกอัครราชทูต ณ กรุงเทลอาวีฟ ประเทศอิสราเอล ที่พร้อมให้ความช่วยเหลือ ในวันพรุ่งนี้ขอให้เดินทางโดยสวัสดิภาพ” ปลัดกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า กระทรวงแรงงาน โดยกรมการจัดหางาน มีการจัดส่งแรงานไทยไปทำงานรัฐอิสราเอล ในปี 2565 แล้วตั้งแต่วันที่ 2 มกราคม - 28 พฤษภาคม 2565 จำนวน 2,562 คน และในวันนี้เป็นการอบรมคนหางานก่อนการเดินทางไปทำงาน ซึ่งจะเดินทางในวันที่ 31 พฤษภาคม 2565 จำนวน 213 คน โดยแรงงานส่วนหนึ่งเดินทางด้วยเครื่องบินโดยสารเที่ยวบินที่ LY 082 ของสายการบินแอล อัล อิสราเอล แอร์ไลน์ จำนวน 80 คน และ เที่ยวบินที่ EY407 และ EY598 ของสายการบิน เอทิฮัด แอร์เวย์ จำนวน 123 คน และในเดือนมิถุนายนนี้กรมการจัดหางานมีแผนการจัดส่งสัปดาห์ละ 1 ครั้ง รวมตลอดเดือน ประมาณ 800 คน โดยแรงงานไทยจะได้รับเงินเดือนขั้นต่ำก่อนหักภาษีเดือนละ 5,300 เชคเกล หรือประมาณ 53,981 บาท (ขึ้นอยู่กับอัตราแลกเปลี่ยนในขณะนั้น)
“ทั้งนี้ ผู้สนใจไปทำงานต่างประเทศสามารถติดตามข่าวสารการประกาศรับสมัครได้ที่เว็บไซต์ www.doe.go.th/overseas
และสอบถามรายละเอียดเพิ่มเติมได้ที่ สำนักงานจัดหางานจังหวัดทุกจังหวัด หรือสำนักงานจัดหางานกรุงเทพมหานครพื้นที่ 1-10 หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694” อธิบดีกรมการจัดหางาน กล่าว
วันจันทร์ที่ 2 พฤษภาคม 2565
โครงการยกระดับตลาดผลไม้ภาคตะวันออก
วันจันทร์ที่ 2 พฤษภาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลส่งเสริมเกษตรกรและผู้ประกอบการผลไม้ไทยอย่างต่อเนื่อง โดยดำเนินโครงการยกระดับตลาดผลไม้ภาคตะวันออกให้เป็นศูนย์ผลไม้เมืองร้อนแห่งเอเชีย เช่น พัฒนาทักษะผู้ประกอบการและเกษตรกรให้สามารถจำหน่ายสินค้าแก่ผู้บริโภคภายในประเทศผ่านระบบออนไลน์ทางเฟซบุ๊กแฟนเพจ “สุดยอดผลไม้ภาคตะวันออก” และเพิ่มตลาดส่งออกด้วยกิจกรรมจับคู่เจรจาธุรกิจออนไลน์กับประเทศกัมพูชา จีน และสวิตเซอร์แลนด์ โดยที่ผ่านมาเกษตรกรไทยปลูกผลไม้ 57 ชนิด แต่การส่งออกส่วนใหญ่อยู่ที่ 3 ชนิด คือ ทุเรียน ลำไย และมังคุด ร้อยละ 80 ส่งไปยังจีนและเวียดนาม โครงการนี้จะช่วยเพิ่มโอกาสในการหาคู่ค้ารายใหม่ทั้งในและต่างประเทศ และลดความเสี่ยงจากการพึ่งพาตลาดหลักเพียงอย่างเดียว
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 24 กุมภาพันธ์ 2565
​ รมว.คมนาคมสั่งชะลอเก็บเงินพร้อมคืนค่าปรับผู้ใช้บริการ M-Flow ถึง 31 มี.ค. นี้
​รมว.คมนาคมสั่งชะลอเก็บเงินพร้อมคืนค่าปรับผู้ใช้บริการ M-Flow ถึง 31 มี.ค. นี้
วันที่ 24 ก.พ. 65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากกรณีที่ทางหลวงพิเศษระหว่างเมือง ได้เปิดให้บริการระบบเก็บค่าผ่านทางอัตโนมัติ แบบไม่มีไม้กั้น หรือ M-Flow ตั้งแต่วันที่ 15 ก.พ. 2565 ที่ผ่านมาแล้วเกิดกรณีผู้ใช้ทางเข้าไปใช้บริการถูกปรับเป็นเงิน 10 เท่า ซึ่งบางกรณีเกิดจากการไม่ทราบกฎเกณฑ์การใช้บริการนั้น
ล่าสุดนายศักดิ์สยาม ชิดชอบ รมว.คมนาคม ได้มีข้อสั่งการให้มีการชะลอการเก็บเงินสำหรับผู้ที่ไม่ได้สมัครเป็นสมาชิก M-Flow หลังจากที่ได้เข้าใช้งานในช่วง 1 สัปดาห์ที่ผ่านมา ส่วนผู้ที่ได้ชำระค่าไปปรับไปก่อนแล้วจะให้มีการดำเนินการคืนค่าปรับให้ต่อไป โดยจะดำเนินการเริ่มตั้งแต่วันนี้ (24 ก.พ.) ไปจนถึงวันที่ 31 มี.ค. 2565สำหรับประชาชนที่มีข้อสงสัย สามารถสอบถามสายด่วน M Flow 1586 กด 1
น.ส.ไตรศุลี กล่าวว่า สำหรับการลงทะเบียนเพื่อเป็นสมาชิกระบบ M-Flow นั้น ประชาชนทั่วไปสามารถลงทะเบียนได้ 2 แนวทาง คือ ลงทะเบียนเป็นสมาชิกเต็มรูปแบบ โดยสมัครผ่านทางเว็บไซต์ www.mflowthai.com หรือ Mobile Application MFlowThai โดยเลือกการชำระเงินผ่านบัตรเครดิต บัตรเดบิต หรือตัดเงินในบัญชี M-Pass หรือ Easy Pass โดยเลือกได้ว่าจะจ่ายเป็นรอบบิล หรือจะจ่ายเป็นรายครั้ง ผ่าน QR Code และไปจ่ายเงินทาง e-Banking ธนาคาร หรือจ่ายที่เคาน์เตอร์เซอร์วิสที่ร้าน 7-Eleven
...........................
วันพุธที่ 18 สิงหาคม 2564
สธ. ยืนยันชุดตรวจ ATK ที่ผ่าน อย. มีประสิทธิภาพ
....
กระทรวงสาธารณสุข ยืนยันชุดตรวจโควิดด้วยตัวเอง (ATK) ที่ได้รับการขึ้นทะเบียนตามเกณฑ์มาตรฐานที่ อย. กำหนด มีประสิทธิภาพในการตรวจคัดกรองเชื้อโควิด-19
.
ปัจจุบัน อย. ได้รับรอง ATK แล้ว 91 ราย แบ่งเป็นชุดตรวจที่ประชาชนใช้ได้เอง (Home Use) 35 รายการ และใช้โดยบุคลากรทางการแพทย์ (Professional Use) 56 รายการ
.
โดยมีเกณฑ์พิจารณา 3 ด้าน คือ
1.ประสิทธิภาพจากรายการการศึกษาเชิงวิเคราะห์ทางคลินิก เช่น ความแม่นยำ ขีดจำกัดการตรวจหา สิ่งอาจรบกวน
2.คุณภาพและความปลอดภัย เช่น ความคงตัว ระบบคุณภาพสถานที่ผลิต การศึกษาความปราศจากเชื้อ
3.รายงานผลการทดสอบทางคลินิกในประเทศ โดยกำหนดความไวเชิงวินิจฉัยมากกว่าหรือเท่ากับ 90% ความจำเพาะเชิงวินิจฉัยมากกว่าหรือเท่ากับ 98% และความไม่จำเพาะน้อยกว่าหรือเท่ากับ 10%
.
ดังนั้น ก่อนซื้อ ATK อย่าลืมเช็กรายชื่อชุดตรวจที่ได้รับการรับรองจาก อย. เพื่อความปลอดภัยได้ที่https://www.fda.moph.go.th/.../Site.../test_kit_covid19.aspx
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันเสาร์ที่ 25 มิถุนายน 2565
โฆษกรัฐบาลชี้ ผู้ว่า กทม. ออกประกาศต่อยอด พ.ร.บ. การชุมนุมฯ ปี 58 ดีแล้ว แนะบูรณาการ สตช. ดำเนินการเพื่อความสงบเรียบร้อย วอนผู้ชุมนุมปฏิบัติตามกฎหมาย ไม่ละเมิดสิทธิผู้อื่น
โฆษกรัฐบาลชี้ ผู้ว่า กทม. ออกประกาศต่อยอด พ.ร.บ. การชุมนุมฯ ปี 58 ดีแล้ว แนะบูรณาการ สตช. ดำเนินการเพื่อความสงบเรียบร้อย วอนผู้ชุมนุมปฏิบัติตามกฎหมาย ไม่ละเมิดสิทธิผู้อื่น
วันนี้ (25 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยถึงกรณีที่นายชัชชาติ สิทธิพันธุ์ ผู้ว่าราชการกรุงเทพมหานคร ออกประกาศเรื่องจัดให้มีสถานที่เพื่อใช้สำหรับการชุมนุมสาธารณะ ว่า ถือเป็นเรื่องดีที่ กทม. ออกกฎกติกาเพื่อดูแลการชุมนุมให้เป็นไปด้วยความสงบเรียบร้อย ไม่กระทบต่อสิทธิเสรีภาพของประชาชนทั่วไป ซึ่งเป็นการต่อยอดจาก พ.ร.บ.การชุมนุมสาธารณะ พ.ศ. 2558 ที่รัฐบาลพลเอก ประยุทธ์ จันทร์โอชา นายกรัฐมนตรีในขณะนั้น เห็นถึงความสำคัญจึงได้เสนอและตรากฎหมายเป็นครั้งแรกเพื่อกำหนดหลักเกณฑ์การชุมนุมให้ชัดเจนและสอดคล้องกับกติการะหว่างประเทศว่าด้วยสิทธิพลเมืองและสิทธิทางการเมือง เช่น กำหนดพื้นที่ชุมนุมและขั้นตอนการปฏิบัติต่าง ๆ พร้อมทั้งย้ำมาเสมอว่าการจัดการชุมนุมถือเป็นสิทธิที่ทำได้แต่ต้องไม่ละเมิดผู้อื่นจนเกิดความเดือดร้อน สิ่งนี้ถือเป็นหลักสากลเหมือนกันทุกประเทศ
“หัวใจสำคัญของเรื่องนี้คือการปฏิบัติตามกฎหมาย หากผู้ชุมนุมเคารพกฎหมายและให้ความร่วมมือกับเจ้าหน้าที่ ดังนั้นไม่ว่าจะเป็นกฎหมายระดับชาติหรือท้องถิ่น ก็เชื่อว่าทุกอย่างจะเป็นไปด้วยดี แต่จากเหตุการณ์หลายครั้งที่ผ่านมามักมีการฝ่าฝืนกฎหมายและใช้ความรุนแรงก่อความไม่สงบเจ้าหน้าที่จึงต้องปฏิบัติตามหน้าที่เพื่อบังคับใช้กฎหมายระงับยับยั้งไม่ให้เกิดผลกระทบต่อสังคมส่วนรวม ทั้งนี้ประกาศของ กทม. ดังกล่าว เป็นการกำหนดหลักเกณฑ์ในการอำนวยความสะดวกและจัดพื้นที่การชุมนุมให้เหมาะสม จึงขอความร่วมมือผู้ที่ประสงค์จะจัดการชุมนุมในพื้นที่ กทม. ปฏิบัติตามประกาศนี้อย่างเคร่งครัด อย่างไรก็ตามตนมองว่าผู้ว่าราชการกรุงเทพมหานครดำเนินการในเรื่องนี้ก็ดีแล้วและขอให้ กทม. บูรณาการทำงานร่วมกับ สตช. และหน่วยงานที่เกี่ยวข้อง เพื่อให้การชุมนุมแต่ละครั้งเป็นไปด้วยความสงบเรียบร้อย” นายธนกร กล่าว
....................
วันพุธที่ 17 พฤศจิกายน 2564
ประกาศ ขสมก.  17 พ.ย. 64​ พบพนง.ติดเชื้อไวรัส COVID-19 จำนวน​ 2 ราย​
ประกาศ ขสมก.  17 พ.ย. 64​ พบพนง.ติดเชื้อไวรัส COVID-19 จำนวน​ 2 ราย​
1) พนักงานเก็บค่าโดยสารรถธรรมดา สาย 15 เพศหญิง อายุ 44 ปี
2)พนักงานขับรถโดยสารธรรมดา สาย 15 เพศชาย อายุ 36 ปี
วันศุกร์ที่ 1 เมษายน 2565
นายวีรศักดิ์ หวังศุภกิจโกศล รัฐมนตรีช่วยว่าการกระทรวงคมนาคม เป็นประธานในพิธีวางพวงมาลา ณ อนุสาวรีย์ผู้กล้าหาญ กรมทางหลวง
เนื่องในวันคล้ายวันสถาปนากรมทางหลวง ครบรอบ 110 ปี
นายวีรศักดิ์ หวังศุภกิจโกศล รัฐมนตรีช่วยว่าการกระทรวงคมนาคม ได้รับมอบหมายจากนายศักดิ์สยาม ชิดชอบ รัฐมนตรีว่าการกระทรวงคมนาคม ให้เป็นประธานในพิธีวางพวงมาลา ณ อนุสาวรีย์ผู้กล้าหาญ กรมทางหลวง เนื่องในวันคล้ายวันสถาปนากรมทางหลวง ครบรอบ 110 ปี พร้อมด้วย นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม นายเชวงศักดิ์ เร่งไพบูลย์วงษ์ ที่ปรึกษารัฐมนตรีช่วยว่าการกระทรวงคมนาคม และหัวหน้าหน่วยงานในสังกัดเข้าร่วมพิธีดังกล่าว โดยมี นายสราวุธ ทรงศิวิไล อธิบดีกรมทางหลวง ผู้บริหาร ข้าราชการ และเจ้าหน้าที่กรมทางหลวง ให้การต้อนรับ ในวันที่ 1 เมษายน 2565 ณ กรมทางหลวง ถนนศรีอยุธยา กรุงเทพฯ
นายวีรศักดิ์ หวังศุภกิจโกศล กล่าวว่า กรมทางหลวง (ทล.) กระทรวงคมนาคม ได้รับการสถาปนาขึ้นเป็นกรม เมื่อวันที่ 1 เมษายน 2455 ในรัชสมัยพระบาทสมเด็จพระมงกุฎเกล้าเจ้าอยู่หัว ซึ่งในปี 2565 ถือเป็นปีที่ 110 โดย ทล. ได้ดำเนินงานตามนโยบายของรัฐบาลและกระทรวงคมนาคมในการพัฒนาโครงสร้างพื้นฐาน ก่อสร้าง กำกับ ตรวจตรา ควบคุม บำรุงรักษาทางหลวงแผ่นดิน ทางหลวงพิเศษ และทางหลวงสัมปทาน เพื่ออำนวยความสะดวกปลอดภัยให้แก่ประชาชนผู้ใช้เส้นทางได้อย่างมีประสิทธิภาพ อาทิ โครงการก่อสร้าง ทางหลวงพิเศษระหว่างเมือง การปรับปรุงเส้นทางเพื่อแก้ไขปัญหาการจราจรติดขัด และการพัฒนาระบบเก็บค่าผ่านทางแบบไม่มีไม้กั้น (M-Flow) รวมถึงการพัฒนาโครงข่ายทางหลวงเพื่อเป็นศูนย์กลางเชื่อมโยงภูมิภาคต่าง ๆ สร้างความเจริญด้านเศรษฐกิจ การค้า การลงทุน การท่องเที่ยวและสังคม โดยที่ผ่านมาในการปฏิบัติภารกิจ  เพื่อเปิดเส้นทางคมนาคมขนส่งทางถนนซึ่งอยู่ในพื้นที่อันตราย และมีผู้ก่อความไม่สงบคุกคาม ทล. ได้สูญเสียบุคลากรที่มีความกล้าหาญและเด็ดเดี่ยวที่ได้เสียสละชีวิตในการปฏิบัติภารกิจที่ได้รับมอบหมายให้สำเร็จ เพื่อให้ประชาชนได้รับความสะดวกในการคมนาคมขนส่ง อันจะนำความเจริญไปสู่สังคม สร้างความมั่นคงให้กับประเทศชาติ ทั้งนี้เพื่อเป็นการรำลึกถึงคุณงามความดีของบุคลากรผู้เสียสละ ทล. จึงได้จัดสร้างอนุสาวรีย์ผู้กล้าหาญขึ้นในปี 2515 โดยมีลักษณะเป็นฐานคอนกรีตทรงสี่เหลี่ยมสูง 2 เมตร บนฐานมีรูปปั้นคนนั่งขับรถแทรกเตอร์ ซึ่งเป็นรถที่ใช้ในงานก่อสร้าง รอบฐานจารึกชื่อวีรชนผู้กล้าหาญกรมทางหลวง จำนวน 54 นาย
ในโอกาสนี้ รัฐมนตรีช่วยว่าการกระทรวงคมนาคมได้ให้กำลังใจเจ้าหน้าที่ผู้ปฏิบัติงาน พร้อมมอบนโยบายให้ ทล. มุ่งเน้นการให้ความสำคัญในการให้บริการประชาชน และตอบสนองต่อความต้องการด้านการคมนาคมขนส่ง พัฒนาระบบการบริหารจัดการที่ดี เพื่อให้ประชาชนได้รับความพึงพอใจสูงสุดในการเดินทาง รวมทั้งบูรณาการร่วมกับหน่วยงานที่เกี่ยวข้องในการอำนวยความสะดวกปลอดภัยแก่ประชาชนผู้ใช้เส้นทางในช่วงเทศกาลสงกรานต์ 2565 ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
วันพุธที่ 18 พฤษภาคม 2565
กยศ. ร่วมจัดมหกรรมไกล่เกลี่ยหนี้จังหวัดระยอง วันที่ 19 พ.ค. นี้ ผู้ร่วมงานจะไม่ถูกดำเนินคดี
กยศ.ร่วมจัดมหกรรมไกล่เกลี่ยหนี้สินครัวเรือนครั้งที่ 10 จังหวัดระยอง ในวันพฤหัสบดีที่ 19 พฤษภาคม 2565 ณ โรงแรมโกลเด้น ซิตี้ ระยอง ขอเชิญชวนผู้กู้ยืมเข้าร่วมงานเพื่อไกล่เกลี่ยก่อนฟ้องและหลังฟ้อง ซึ่งผู้กู้ยืมที่เข้าร่วมงานจะไม่ถูกดำเนินคดี
กองทุนเงินให้กู้ยืมเพื่อการศึกษา (กยศ.) ร่วมกับกรมคุ้มครองสิทธิและเสรีภาพ และกรมบังคับคดี จัดมหกรรมไกล่เกลี่ยหนี้สินครัวเรือนครั้งที่ 10 จังหวัดระยอง ในวันพฤหัสบดีที่ 19 พฤษภาคม 2565 ณ โรงแรมโกลเด้น ซิตี้ ระยอง ขอเชิญชวนผู้กู้ยืมเข้าร่วมงานเพื่อไกล่เกลี่ยก่อนฟ้องและหลังฟ้อง ซึ่งผู้กู้ยืมที่เข้าร่วมงานจะไม่ถูกดำเนินคดี
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า “กองทุนเงินให้กู้ยืมเพื่อการศึกษา ขอเชิญชวนผู้กู้ยืมเข้าร่วมงานมหกรรมไกล่เกลี่ยหนี้สินครัวเรือน ครั้งที่ 10 จังหวัดระยอง ในวันพฤหัสบดีที่ 19 พฤษภาคม 2565 ณ โรงแรมโกลเด้น ซิตี้ ระยอง โดยกองทุนได้ร่วมกับกรมคุ้มครองสิทธิและเสรีภาพ และกรมบังคับคดี กระทรวงยุติธรรม ในการจัดงานไกล่เกลี่ยหนี้เพื่อเป็นการช่วยเหลือและบรรเทาความเดือดร้อนของผู้กู้ยืมเงินที่ได้รับผลกระทบทางเศรษฐกิจจากสถานการณ์การแพร่ระบาดของโรคติดเชื้อไวรัสโคโรนา 2019 ทำให้ผู้กู้ยืมเงินบางส่วนขาดรายได้และผิดนัดชำระหนี้ จนนำไปสู่การฟ้องร้องดำเนินคดีหรือถูกบังคับคดีตามกฎหมาย กลุ่มเป้าหมายของกองทุน ได้แก่ ผู้กู้ยืมกลุ่มที่ค้างชำระหนี้ที่ถูกบอกเลิกสัญญาและกำลังจะถูกฟ้อง และผู้กู้ยืมกลุ่มที่จะถูกบังคับคดี หากผู้กู้ยืมเข้ากระบวนการไกล่เกลี่ย กองทุนก็จะไม่จำเป็นต้องดำเนินคดี ซึ่งจะลดภาระค่าใช้จ่ายของกองทุน และนอกจากผู้กู้ยืมที่เข้าสู่กระบวนการไกล่เกลี่ยจะไม่ถูกดำเนินคดีแล้ว ผู้กู้ยืมจะได้รับส่วนลดเบี้ยปรับ รวมทั้งได้รับโอกาสในการขยายระยะเวลาผ่อนชำระได้ถึงอายุ 65 ปี เพื่อให้ผู้กู้ยืมสามารถกลับเข้ามาสู่ระบบการชำระหนี้ให้เป็นปกติ และเมื่อร่างพระราชบัญญัติกองทุนเงินให้กู้ยืมเพื่อการศึกษา (ฉบับที่...) พ.ศ. .... ที่อยู่ระหว่างการขอแก้ไขมีผลบังคับใช้ กองทุนจะมีอำนาจในการปลดภาระผู้ค้ำประกัน โดยกองทุนมีหลักการว่าจะยกเลิกการค้ำประกันของผู้ค้ำประกัน เมื่อผู้กู้ยืมได้ผ่อนชำระเงินต้นมาแล้วร้อยละ 25 ของเงินต้นที่ค้างชำระอีกด้วย
ทั้งนี้ ผู้กู้ยืมสามารถลงทะเบียนเข้าร่วมงานล่วงหน้าและดาวน์โหลดแอปพลิเคชัน กยศ. Connect เพื่อรับสิทธิขอไกล่เกลี่ยฯ ได้ที่ QRcode ด้านล่างหรือทางเว็บไซต์ www.studentloan.or.th หรือสอบถามเพิ่มเติมได้ที่ไลน์บัญชีทางการ กยศ. หรือโทรศัพท์หมายเลข 0 2016 4888” ผู้จัดการกองทุนฯ กล่าวในที่สุด
วันพฤหัสบดีที่ 24 กุมภาพันธ์ 2565
นายกฯ หารือคณะผู้บริหารบริษัท ไมโครซอฟท์ฯ พร้อมร่วมมือพัฒนาทักษะดิจิทัลให้แก่ประชาชนไทยครอบคลุมทุกระดับอย่างต่อเนื่อง
นายกฯ หารือคณะผู้บริหารบริษัท ไมโครซอฟท์ฯ พร้อมร่วมมือพัฒนาทักษะดิจิทัลให้แก่ประชาชนไทยครอบคลุมทุกระดับอย่างต่อเนื่อง
วันนี้ (24 กุมภาพันธ์ 2565) เวลา 10.00 น. นาย Ahmed Mazhari ประธานบริษัท ไมโครซอฟท์ เอเชีย และคณะผู้บริหารบริษัท ไมโครซอฟท์ (ประเทศไทย) จำกัด เข้าเยี่ยมคารวะพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ณ ห้องสีเขียว ตึกไทยคู่ฟ้า ทำเนียบรัฐบาล นายธนกร วังบุญคงชนะ โฆษกประจำสำนักนายกรัฐมนตรี สรุปสาระสำคัญดังนี้
นายกรัฐมนตรีกล่าวยินดีที่ได้พบ พร้อมชื่นชมบทและประสบการณ์การทำงานด้านเทคโนโลยีสารสนเทศและการดำเนินความร่วมมือกับรัฐบาลประเทศต่าง ๆ ของบริษัท ไมโครซอฟท์ มาอย่างยาวนาน ทราบว่า บริษัท ไมโครซอฟท์ได้พบหารือ และมีความร่วมมือกับภาครัฐไทยอย่างสม่ำเสมอในส่วนของความร่วมมือที่เกี่ยวข้องหลากหลายมิติ เช่น การพัฒนาทักษะ การใช้ดิจิทัลของแรงงาน การยกระดับการศึกษานอกสถานที่โดยสนับสนุนระบบการเรียน การสอนทางไกล
ด้านประธานบริษัท ไมโครซอฟท์ เอเชียกล่าวยินดีที่ได้เข้าพบนายกรัฐมนตรีในวันนี้ พร้อมแสดงความยินดีในโอกาสที่ไทยดำรงตำแหน่งเจ้าภาพการประชุมเอเปค ปี 2565 (APEC 2022) ซึ่งแสดงออกได้ว่าไทยมีบทบาทสำคัญด้านเศรษฐกิจในภูมิภาคนี้ พร้อมขอบคุณหน่วยงานที่เกี่ยวข้องของไทยที่ช่วยอำนวยความสะดวกในการดำเนินธุรกิจของบริษัทฯ
ทั้งนี้ ทั้งสองฝ่ายยินดีที่ในวันนี้จะมีพิธีลงนามบันทึกความเข้าใจระหว่างสำนักงานคณะกรรมการกฤษฎีกา กับบริษัท ไมโครซอฟท์ (ประเทศไทย) จำกัด และบริษัท ไมโครซอฟท์ โอเปอเรชั่น จำกัด สิงคโปร์ เพื่อร่วมกันดำเนินโครงการนำร่องในการพัฒนารัฐบาลดิจิทัล ซึ่งจะเสริมสร้างความเชื่อมั่น และอำนวยความสะดวกให้แก่ประชาชนและภาคเอกชนในการประสานกับหน่วยงานของรัฐ
โอกาสนี้ ทั้งสองฝ่ายได้ร่วมแลกเปลี่ยนในประเด็นต่างๆ ดังนี้
- ทั้งสองฝ่ายเห็นพ้องถึงความสำคัญของการพัฒนาทักษะดิจิทัล โดยนายกรัฐมนตรีขอบคุณบริษัทฯ ที่ทำงานร่วมกับรัฐบาลในการพัฒนาทักษะดิจิทัลให้แก่ประชาชนไทยมาอย่างต่อเนื่องและยาวนาน เป็นการเตรียมความพร้อม และพัฒนาทุนมนุษย์ของไทยให้เท่าทันกับความก้าวหน้าของเทคโนโลยี พร้อมขอให้บริษัทฯ พิจารณาสนับสนุนการพัฒนาทรัพยากรบุคคลของไทย โดยเฉพาะทักษะด้านดิจิทัลให้ครอบคลุมทุกระดับอย่างต่อเนื่องต่อไป
- ทั้งสองฝ่ายเห็นพ้องต่อการเดินหน้าสู่ เศรษฐกิจ/อุตสาหกรรมสีเขียว และความยั่งยืน โดยไทยมีนโยบายไทยแลนด์ 4.0 ในขณะเดียวกัน ไมโครซอฟท์ ประกาศแผนการปล่อยคาร์บอนให้เป็นลบ และขจัดคาร์บอนทั้งหมดที่เคยปล่อยไป ภายในปี 2573 ซึ่งเทคโนโลยีดิจิทัลสามารถช่วยจัดการกับความท้าทายที่กำลังเผชิญได้ โดยนายกรัฐมนตรีหวังว่า บริษัทฯ ซึ่งมีความเชี่ยวชาญด้านเทคโนโลยีดิจิทัลจะสนับสนุนการดำเนินนโยบายดังกล่าวของรัฐบาล เพื่อพัฒนาเศรษฐกิจและสังคมให้ประเทศก้าวข้ามกับดักรายได้ปานกลาง และเปลี่ยนผ่านสู่ประเทศพัฒนาแล้ว โอกาสนี้นายกรัฐมนตรียังได้ย้ำถึงความมุ่งมั่นของรัฐบาลในการปรับปรุงสภาพแวดล้อม กฎระเบียบ และข้อบังคับทางกฎหมาย ให้เป็นไปตามหลักสากล
ในตอนท้าย นากยรัฐมนตรีกล่าวขอบคุณความร่วมมือจากบริษัทฯ ในการร่วมบูรณาการพัฒนาหลักสูตรอบรม สร้างบุคลากรดิจิทัลที่มีคุณภาพและได้รับการยอมรับในภาคอุตสาหกรรม และการรับรองตามมาตรฐานสากล พร้อมกล่าวเชิญชวนบริษัทฯ ร่วมกันสานต่อและยกระดับกำลังคนดิจิทัลของประเทศไทยต่อไป
วันอังคารที่ 15 มีนาคม 2565
กระทรวงยุติธรรม โดยสำนักงานกิจการยุติธรรม พร้อมเคลื่อนงานยุติธรรมให้ทันสมัยตามยุค จับมือ อสมท. จัดประชุมวิชาการระดับชาติฯ ครั้งที่ 19
กระทรวงยุติธรรม โดยสำนักงานกิจการยุติธรรม พร้อมเคลื่อนงานยุติธรรมให้ทันสมัยตามยุค จับมือ อสมท. จัดประชุมวิชาการระดับชาติฯ ครั้งที่ 19 วันที่ 30-31 มี.ค.นี้ ผ่านหัวข้อ “กระบวนการยุติธรรมกับความท้าทายในทศวรรษหน้า”
พันตำรวจโท พงษ์ธร ธัญญสิริ ผู้อำนวยการสำนักงานกิจการยุติธรรม เปิดเผยว่า นายสมศักดิ์ เทพสุทิน รัฐมนตรีว่าการกระทรวงยุติธรรม ต้องการแลกเปลี่ยนและปรับมุมมองของบุคลากรในกระบวนการยุติธรรมทุกระดับ เพื่อกำหนดแนวทางและเจตนารมณ์ร่วมกันเพื่อขับเคลื่อนการปฏิรูปกระบวนการยุติธรรมไทยให้มีประสิทธิภาพมากยิ่งขึ้นตามยุคสมัยของสังคมที่กำลังเปลี่ยนไป ซึ่งปี้นี้สำนักงานกิจการยุติธรรม กระทรวงยุติธรรม ได้ร่วมมือกับ บริษัท อสมท จำกัด (มหาชน) จัดการประชุมทางวิชาการระดับชาติว่าด้วยงานยุติธรรม ครั้งที่ 19 ขึ้นภายใต้หัวข้อ “กระบวนการยุติธรรมกับความท้าทายในทศวรรษหน้า” ในวันที่ 30-31 มีนาคม 2565 ผ่านระบบ ออนไลน์ คอนเฟอร์เรนซ์ (Online Conference) ตามมาตรการป้องกันการแพร่ระบาดของโรคโควิด-19 ซึ่งกลุ่มเป้าหมายมีตั้งแต่ บุคลากรภาครัฐ ภาคเอกชน และสถาบันการศึกษา รวมทั้งประชาชนที่สนใจกว่า 1,000 คน
พันตำรวจโท พงษ์ธร เผยอีกว่า ส่วนสำคัญของกิจกรรมดังกล่าวคือการเสวนาในหัวข้อที่น่าสนใจ รวม 8 หัวข้อ โดยวันที่ 30 มีนาคม 2565 ได้แก่หัวข้อ “การปรับกระบวนทัศน์ในการอำนวยความยุติธรรมเพื่อประชาชน​ ในการรองรับกับความท้าทายในทศวรรษหน้า” โดย นายสมศักดิ์ เทพสุทิน รัฐมนตรีว่าการกระทรวงยุติธรรม หัวข้อ “ยุทธศาสตร์การขับเคลื่อนกระบวนการยุติธรรมของประเทศ เพื่อมุ่งสู่กระบวนการยุติธรรมยุคดิจิทัล” โดย ศาสตราจารย์พิเศษ วิศิษฏ์ วิศิษฏ์สรอรรถ ปลัดกระทรวงยุติธรรม หัวข้อ “เหลียวหลังแลหน้า มองกระบวนการยุติธรรมสู่การพัฒนาที่ยั่งยืน” โดย สำนักงานกิจการยุติธรรม ร่วมกับ เครือข่ายนิติศาสตร์เพื่อสังคม หัวข้อ“การรับมือเมื่อโลกต้องเผชิญกับอาชญากรรมไซเบอร์” และ หัวข้อ “เทคโนโลยีกับกระบวนการยุติธรรมที่มีประชาชนเป็นศูนย์กลาง” ส่วนวันที่ 31 มีนาคม 2565 จะตามด้วยหัวข้อ “เศรษฐกิจดิจิทัล ทำอย่างไรให้กระบวนการยุติธรรมไม่ตกขบวน” หัวข้อ “การมองอนาคตแบบ Futurist เพื่อสร้างความยั่งยืนของประเทศ” และ หัวข้อ “ทำอย่างไรให้กระบวนการยุติธรรมทันต่อโลกสมัยใหม่” สำหรับประชาชนที่สนใจสามารถลงทะเบียนเข้าร่วมงานดังกล่าว หรือสอบถามรายละเอียดเพิ่มเติมได้ทางโทรศัพท์ 02 141 3666 และ ไอดีไลน์ ( ID Line: @sym19 )
“การประชุมทางวิชาการระดับชาติฯดังกล่าวว่าเป็นเวทีแห่งการนำเสนอแนวคิด นโยบาย ของผู้บริหารในกระบวนการยุติธรรม นักวิชาการ องค์กรภาครัฐ ภาคเอกชน รวมถึงภาคประชาสังคม ในการปรับเปลี่ยนวิถีชีวิตในโลกอนาคตที่ส่งผลต่อกระบวนการยุติธรรม ซึ่งแน่นอนว่าเราต้องปรับตัวตาม และยังต้องปรับแนวคิด ปรับกระบวนการทำงานให้สอดคล้องกับสังคมที่กำลังเปลี่ยนแปลงด้วย” พันตำรวจโท พงษ์ธร ระบุ
วันพฤหัสบดีที่ 4 สิงหาคม 2565
ปลัดเกษตรฯ ลุยสร้างความร่วมมือซุปเปอร์มาร์เก็ตขนาดใหญ่ของญี่ปุ่น ขยายการส่งออกสินค้าเกษตร เพิ่มโอกาสเกษตรกรไทย
ปลัดเกษตรฯ ลุยสร้างความร่วมมือซุปเปอร์มาร์เก็ตขนาดใหญ่ของญี่ปุ่น ขยายการส่งออกสินค้าเกษตร เพิ่มโอกาสเกษตรกรไทย
วันนี้ (4 ส.ค. 65) ณ จังหวัดกุนมะ ประเทศญี่ปุ่นดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังหารือร่วมกับนายฮาชิโมโตะฮิโรฮิเดะรองประธานกรรมการบริษัท Beisia จำกัด ซึ่งเป็นบริษัทที่ดำเนินธุรกิจค้าปลีกชั้นนำของญี่ปุ่น (ซุปเปอร์มาเก็ตขนาดใหญ่)ในโอกาสการเยือนประเทศญี่ปุ่นอย่างเป็นทางการตามข้อสั่งการของ ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์เพื่อขยายการส่งออกสินค้าเกษตรไทยไปยังประเทศญี่ปุ่น โดยมีคณะผู้บริหารกระทรวงเกษตรและสหกรณ์เข้าร่วม ว่าบริษัท Beisia จำกัด มีความประสงค์ที่จะนำเข้าสินค้าเกษตรไทยมากยิ่งขึ้น โดยเฉพาะสินค้าผลไม้สด อาทิ มะม่วง มังคุด ส้มโอ กล้วย มะพร้าว และสับปะรด เนื่องจากเป็นที่นิยมของผู้บริโภคในท้องถิ่น โดยบริษัทฯ ขอให้กระทรวงเกษตรและสหกรณ์ให้ความร่วมมือในการจับคู่ธุรกิจ (Business Matching) ระหว่างผู้ประกอบการไทยกับบริษัทฯ เพื่อเป็นการสนับสนุนด้านการตลาดให้แก่เกษตรกรและผู้ประกอบการไทย ที่ผลิตสินค้าเกษตรที่ได้คุณภาพและมาตรฐานความปลอดภัยตามข้อกำหนดการนำเข้าของประเทศญี่ปุ่น ตรงตามความต้องการของผู้บริโภค โดยสินค้าที่ได้รับความนิยมในตลาดญี่ปุ่น ได้แก่ น้ำมะม่วง น้ำมะพร้าวอ่อน และข้าวโพดหวาน นอกจากนี้ สินค้าเกษตรและอาหารไทยที่มีศักยภาพสูง อาทิ สินค้าไก่แปรรูป สินค้าประมงแปรรูป (กุ้ง) จึงนับเป็นโอกาสดีของเกษตรกรไทย
"ปัจจุบันบริษัท Beisia มีร้านค้ากว่า 140 สาขา ใน 15 จังหวัด ทั่วภูมิภาคคันโต (ภาคตะวันออก) และจูบุ (ภาคกลาง) นำเข้าสินค้าจากประเทศไทยกว่า 500 ล้านบาทต่อปี ที่ผ่านมามีการร่วมมือกับหน่วยงานทีมประเทศไทย จัดกิจกรรมประชาสัมพันธ์อย่างต่อเนื่อง ซึ่งการหารือในครั้งนี้จะผลักดันการส่งออกสินค้าเกษตรไทยให้ได้มากขึ้น และสร้างความมั่นใจในเรื่องคุณภาพความปลอดภัยของสินค้าเกษตรไทยให้แก่ผู้นำเข้าและผู้บริโภคชาวญี่ปุ่น โดยญี่ปุ่นถือเป็นตลาดที่มีศักยภาพสูง เนื่องจากมีขนาดเศรษฐกิจใหญ่เป็นอันดับ 3 ของโลก ประชากรมีรายได้และกำลังซื้อสูง จึงขอประชาสัมพันธ์ให้เกษตรกรและผู้ประกอบการไทยพัฒนาการผลิตสินค้าเกษตรให้ได้มาตรฐานตามความต้องการของประเทศคู่ค้า (ตลาดนำการผลิต) เพื่อสร้างรายได้และความยั่งยืนตลอดห่วงโซ่การผลิต โดยกระทรวงเกษตรและสหกรณ์พร้อมที่จะให้การสนับสนุนและช่วยเหลือเกษตรกรและผู้ประกอบการไทยทางด้านวิชาการเกษตรและการตลาดรวมถึงการเสนอสินค้าเกษตรอื่นๆ ที่ได้คุณภาพ และสินค้าเกษตรอินทรีย์ให้กับบริษัทคู่ค้าในประเทศญี่ปุ่น เพื่อให้สินค้าเกษตรไทยเป็นที่ต้องการและยอมรับของตลาดโลก" ดร. ทองเปลว กล่าว
ทั้งนี้ ปัจจุบันญี่ปุ่นเป็นประเทศคู่ค้าสินค้าเกษตรอันดับที่ 3 ของไทย ในระหว่างปี 2562-2564 มีสัดส่วนการค้าสินค้าเกษตรร้อยละ 8.67 ของมูลค่าการค้าสินค้าเกษตรของไทยในตลาดโลก โดยในปี 2565 การค้าสินค้าเกษตรระหว่างไทย - ญี่ปุ่น มีมูลค่าประมาณ 158,625 ล้านบาท ไทยได้เปรียบดุลการค้าจำนวน 134,621 ล้านบาท ทั้งนี้ สินค้าเกษตรส่งออกที่สำคัญของไทย ได้แก่ ผลิตภัณฑ์ไก่ อาหารสัตว์เลี้ยง สินค้าประมง ยางพาราและผลิตภัณฑ์ และข้าว เป็นต้น
วันพฤหัสบดีที่ 18 พฤศจิกายน 2564
สธ. แนะประชาชนหากฉีดวัคซีนแล้วข้อมูลในหมอพร้อมยังไม่ขึ้น/ขึ้นไม่ตรง ให้แจ้งหน่วยฉีดวัคซีนแก้ไข
ปลัดกระทรวงสาธารณสุข สั่งประสานหน่วยบริการและผู้รับผิดชอบโครงการฉีดวัคซีนโควิด 19 เร่งบันทึกผลการฉีดให้เป็นปัจจุบัน แนะประชาชนตรวจสอบข้อมูลการฉีดวัคซีนผ่านแอปพลิเคชั่น/ไลน์ “หมอพร้อม”
ปลัดกระทรวงสาธารณสุข สั่งประสานหน่วยบริการและผู้รับผิดชอบโครงการฉีดวัคซีนโควิด 19 เร่งบันทึกผลการฉีดให้เป็นปัจจุบัน แนะประชาชนตรวจสอบข้อมูลการฉีดวัคซีนผ่านแอปพลิเคชั่น/ไลน์ “หมอพร้อม” หากไม่มีข้อมูลหรือมีแต่ไม่ถูกต้อง ให้ติดต่อหน่วยบริการหรือผู้รับผิดชอบโครงการเพิ่มข้อมูลในระบบ MOPH IC เพื่อแสดงผลในหมอพร้อมทันทีและใช้เป็นเอกสารรับรองการฉีดวัคซีนได้
นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วยผู้บริหารกระทรวงสาธารณสุข และคณะผู้เชี่ยวชาญ ร่วมประชุมหารือประเด็น การพัฒนาการแสดงข้อมูลผลการฉีดวัคซีนในระบบหมอพร้อมรายบุคคล และให้สัมภาษณ์ว่า จากกรณีที่ประชาชนฉีดวัคซีนโควิด 19 แล้ว แต่ไม่มีข้อมูลขึ้นในระบบหมอพร้อม ทำให้ไม่มีข้อมูลการนัดหมายฉีดวัคซีนเข็มต่อไป หรือไม่มีข้อมูลใน Digital Health Pass จึงไม่สามารถออกใบรับรองการฉีดวัคซีน หรือเข้าสถานที่ต่างๆ ได้ ขณะนี้กระทรวงสาธารณสุข ได้ประสานหน่วยบริการฉีดวัคซีนและผู้รับผิดชอบโครงการต่าง ๆ อาทิ ไทยร่วมใจ ราชวิทยาลัยจุฬาภรณ์ ประกันสังคม เป็นต้น เร่งบันทึกผลการฉีดวัคซีนให้เป็นปัจจุบันแล้ว
ในส่วนของประชาชน ขอให้ตรวจสอบข้อมูลการฉีดวัคซีนใน Application หรือ Line OA “หมอพร้อม” เช่น ชื่อ นามสกุล เลขบัตรประจำตัวประชาชน วันที่ฉีดวัคซีน ชนิดวัคซีน จำนวนเข็ม ว่าได้รับการบันทึกถูกต้องครบถ้วน หากพบว่าข้อมูลใดไม่ถูกต้อง หรือยังไม่มีข้อมูลแสดงในระบบหมอพร้อม ขอให้ติดต่อหน่วยบริการ หรือโครงการที่ท่านลงทะเบียนเข้ารับการฉีดวัคซีน เพื่อให้เพิ่มเติมข้อมูลในระบบฐานข้อมูลการฉีดวัคซีนกระทรวงสาธารณสุข (MOPH IC) ซึ่งเมื่อหน่วยบริการลงข้อมูลเรียบร้อยจะแสดงผลในระบบหมอพร้อมทันที นอกจากนี้ กระทรวงสาธารณสุขกำลังให้ทุกจังหวัดเปิดศูนย์รับเรื่อง (call center) เพื่อลงข้อมูลสำหรับผู้ที่ไม่มีข้อมูลในระบบ MOPH IC หรือแก้ไขข้อมูลที่ไม่ถูกต้อง สำหรับพื้นที่กรุงเทพมหานคร สามารถติดต่อได้ที่สถานีกลางบางซื่อหรือหน่วยบริการที่กรุงเทพมหานครกำหนดขึ้น
ทั้งนี้ การที่ข้อมูลการฉีดวัคซีนของประชาชนบางรายไม่ปรากฏในระบบหมอพร้อม หรือ ระบบฐานข้อมูลการฉีดวัคซีนกระทรวงสาธารณสุข (MOPH IC) ส่วนหนึ่งมาจากหน่วยบริการออกให้บริการฉีดวัคซีนนอกสถานที่ แล้วค่อยกลับมาบันทึกข้อมูลภายหลัง หรือเป็นหน่วยบริการฉีดวัคซีนที่เข้าร่วมกับโครงการต่าง ๆ ซึ่งต้องส่งข้อมูลการฉีดวัคซีนให้ผู้รับผิดชอบโครงการตรวจสอบก่อนบันทึกลงระบบของกระทรวงสาธารณสุข จึงทำให้มีการแสดงผลล่าช้าหรือบันทึกข้อมูลไม่ครบถ้วน เช่น ไม่ได้ลงหมายเลขประจำวัคซีนแต่ละลอต เป็นต้น ซึ่งอยู่ระหว่างการพิจารณาว่ามีผลต่อการใช้ข้อมูลใน Digital Health Pass หรือไม่
*********************************18 พฤศจิกายน 2564